#بلوچی_بنرھبند
#کازی_ریھان
سیمی بھر
*پنامگال ءُ کارگرشناس*
*پنامگال*(سادگ ۔ واھندی ۔گچینی ۔ ڈسگال ):
نامگالانی جاہ ءَ آیانی جھگیری ءَ کارمرد بیوکیں گال’ پنامگال‘ گْوشگ بَہ اَنت ۔ اے ھما وھد ءَ کارمرد بَہ اَنت کہ گالردے ءِ تہ ءَ کسے نام کارمرد کنگ مہ لوٹ اِیت ، نامے مہ زانت یا پہ زانت نام ءَ مہ گیپت ۔دراجیں گپانی تہ ءَ یکوی نام ءِ گرگ ءِ جاہ ءَ پنامگالانی کارمرد کنگ ءَ گپ بْراھدار تِربَہ اَنت ۔
درور: آ نبیسگ ءَ اِنت ۔
اِ د ءَ ’ آ ‘ نامگال ءِ جھگیر ی کنگ ءَ اِنت ءُ پنامگال گْوشگ بیت ۔
’ من ، ما، تو ، شما ،آ ، اِے ءُ اِیش ‘ پنامگال اَنت ۔
پنامگالانی چار تھر اَنت ۔
2.1۔ *سَادگ* : مَن ۔ما ۔ تو ۔ شما ۔ آ ۔ اِے ۔ اِیش ۔
2.2۔ *واھُندی* : منی ۔ مئے ۔ تئی ۔ شمئے۔ آیانی ۔ اِیشی ءِ ۔ ایشانی۔
2.3۔ *گچینی* : من ءَ ۔وت ءَ ۔ ترا ۔ مارا ۔ شمارا ۔ آیاں ۔ اِیشی ءَ ۔ اِیشاں ۔
2.4۔ *ڈسگال* :آن ۔ اِن ۔ ۔ ءِے ۔ئے ۔ اِت ۔اِیش ۔اِیت ۔اَنت ۔
3۔ *کارگِر شناس* :
ھما گال کہ کارگر بزاں کارءِ کنوکانی یا گپ ءِ تہ ءَ نامگالانی شُناس ءُ پجار ءَ کن اَنت ۔ چَہ اِیشاں زانگ بیت کہ کارکنوک یا گپ ءِ تہ ءَ نام گیپت کئے اِنت ، یک مردمے یا باز اَنت ۔
کا رگر شناس ھشت اَنت :آں ۔ئے ۔ اِیں ۔اِت ۔اِیت ۔اَت ۔اِنت ۔ اَنت ۔
آں گوں من ۔درور: من نشتگ آں۔
ئے گوں تو ۔درور: تو نشتگ ئے ۔
اِیں گوں ما۔درور: ما نشتگ اِیں ۔
اِت گوں شما ۔درور: شما نشتگ اِت.
اِیت گوں آ۔گوں یک نامگالے ءَ ۔( باندات ءِ زمانگ )۔درور : آ نبیس اِیت / شْدری نبیس اِیت ۔
اَت گوں آ۔گوں یک نامگالے ءَ (گْوست ءِ زمانگ ) ۔
درور: شْدری روگ ءَ اَت.
اِنت گوں آ ۔گوں یک نامگالے۔درور: آ اِنت ۔/آ شْدری اِنت ۔
اَنت گوں آ باز ءُ بازنامگال۔درور :آنبیسگ ءَ اَنت ۔ شْدری ءُ ماھکان نبیسگ ءَ اَ نت ۔
دلگوش: کارگِرشناس مدام گستا نبیسگ بَہ اَنت ءُ اِیشانی ھوار نبیسگ روا نہ اِنت.